A BIZOTTSÁG HATÁROZATA
(2010. február 5.)
a vizek mezőgazdasági eredetű nitrátszennyezéssel szembeni védelméről szóló 91/676/EGK tanácsi irányelv alapján egy Hollandia által kért eltérés engedélyezéséről szóló 2005/880/EK határozat módosításáról
(az értesítés a C(2010) 606. számú dokumentummal történt)
(Csak a holland nyelvű szöveg hiteles)
(2010/65/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vizek mezőgazdasági eredetű nitrátszennyezéssel szembeni védelméről szóló, 1991. december 12-i 91/676/EGK tanácsi irányelvre (1) és különösen annak III. melléklete 2. pontjának harmadik bekezdésére,
mivel:
(1)
Amennyiben egy tagállam évente és hektáronként a 91/676/EGK irányelv III. melléklete 2. pontja második bekezdésének első mondatában és az említett pont a) alpontjában meghatározottól eltérő mennyiségű szerves trágyát kíván felhasználni, a kérdéses mennyiséget objektív kritériumok - jelen esetben a növénykultúrák hosszú vegetációs időszaka és nagy nitrogénfelvétele - alapján kell meghatározni oly módon, hogy az ne akadályozza az irányelv 1. cikkében meghatározott célok elérését. A Bizottság 2005. december 8-án elfogadta a 2005/880/EK határozatot (2), amely a legalább 70 % legelőt magukban foglaló gazdaságokban évente és hektáronként 250 kg mennyiségű, szerves trágyából származó nitrogén kijuttatását engedélyezi Hollandia számára.
(2)
Az ilyen módon engedélyezett eltérés 25 000 gazdaságot és mintegy 900 000 hektárnyi területet érintett Hollandiában, alkalmazási időszaka pedig 2006. január 1-jétől2009. december 31-ig tartott. Az eltérés engedélyezésére a következő okokból került sor:
a)
a 91/676/EGK irányelvet végrehajtó holland szabályozásban nitrogénre és foszfátra vonatkozó kijuttatási szabványok egyaránt szerepeltek, és a foszfát esetében e szabványok a foszfáttrágyázás egyensúlyának 2015-ig történő elérésére törekedtek;
b)
Hollandia több politikai eszközt is igénybe vett a trágyából és ásványi műtrágyából származó tápanyagfelesleg kérdésének rendezésére, és az 1992-2002-es időszakban a szarvasmarhák számát 17 %-kal, a sertésekét 14 %-kal, a juh- és kecskefélékét pedig 21 %-kal csökkentette. A trágya nitrogén- és foszfortartalma 29, illetve 34 %-kal csökkent 1985 és 2002 között. A nitrogén- és a foszforfelesleg 25, illetve 37 %-kal csökkent 1992 és 2002 között,
c)
a rendelkezésre álló vízminőségi adatok alapján csökkenőben volt a talajvizek nitráttartalma és a felszíni vizek tápanyagtartalma (beleértve a foszfortartalmat is);
d)
a holland értesítés technikai és tudományos dokumentumokkal alátámasztotta, hogy a legalább 70 %-ban legelőkből álló gazdaságokban kijuttatott, szarvasmarhatrágyából származó nitrogén javasolt - hektáronként és évente 250 kg-os - mennyisége optimális gazdálkodás esetén mindenfajta talaj esetében összeegyeztethető a víz 11,3 mg/l-es (50 mg/l nitrátnak megfelelő) nitrogéntartalmával és a közel nulla foszfátfelesleggel;
e)
a bemutatott technikai és tudományos dokumentumok alátámasztották, hogy objektív kritériumok alapján - például a hosszú vegetációs időszak és a növényi kultúrák nagy nitrogénfelvétele miatt - indokolt volt a legalább 70 %-ban legelőkből álló gazdaságokban szarvasmarhatrágyából származó nitrogént kijuttatni a javasolt - hektáronként és évente 250 kg-os - mennyiségben.
(3)
A Bizottság tehát arra a megállapításra jutott, hogy a Hollandia által kért trágyamennyiség nem sérti a 91/676/EGK irányelv célkitűzéseinek elérését, feltéve, hogy teljesülnek bizonyos szigorú feltételek. E feltételek közé tartozott a gazdaságonkénti trágyázási terv létrehozása, a trágyázási gyakorlatok trágyázási jegyzékeken keresztüli nyilvántartásba vétele, az időszakonkénti talajelemzés, a kukorica utáni takarónövényes talajápolás a téli időszakban, különös szántási előírások alkalmazása, a szántás előtti trágyázás elmaradása és a hüvelyesek arányát figyelembe vevő trágyázás. Ezen előírások célja a növényi kultúrák igényein alapuló trágyázás, valamint a vízbe jutó nitrogénveszteség csökkentése és megelőzése.
(4)
Annak érdekében, hogy a 2005/880/EK határozattal a 2006-2009-es időszakra engedélyezett eltérés alkalmazása ne vezessen belterjesítéshez, az illetékes hatóságokat kötelezték annak biztosítására, hogy a harmadik holland nemzeti cselekvési tervnek megfelelően a trágyatermelés sem a nitrogén, sem a foszfor mennyiségét tekintve ne emelkedjen a 2002-es szint fölé.
(5)
Hollandia kellő időben eljuttatta a 2005/880/EK határozat 8. cikke és 10. cikke szerinti térképeket és jelentéseket.
(6)
Hollandia 2009. július 14-én az eltérés meghosszabbítása iránti kérelmet nyújtott be a Bizottsághoz. A kérelem részletes indokolásra és a nitrátokkal kapcsolatos negyedik cselekvési programnak (2010-2013) a holland képviselőház általi elfogadására hivatkozik. A negyedik cselekvési program utal a 2006-2009-es eltérés feltételeivel összhangban elért (jelentős) fejlődésre, valamint a még hátralevő kihívásokra. A program a harmadik cselekvési programra épül, és határozottabb intézkedéseket tartalmaz, így megszigorítja a homokos talajokon alkalmazandó nitrogénkijuttatási szabványokat, szigorúbb, a talaj foszforállapotától függő foszforkijuttatási szabványokat állapít meg, és meghosszabbítja a trágyázási tilalom idejét (3). E jogi rendelkezések célja a táplálékfelesleg további csökkentése és a vízminőség további javítása, szükség esetén az intézkedések fokozásával a 2010-2013-as időszakban.
(7)
A vízminőség még mindig csökkenőben van a talajvíz nitráttartalmát és a felszíni vizek tápláléktartalmát tekintve (beleértve a foszfortartalmat is), mivel a harmadik cselekvési program hatásai várhatóan csak a következő években fognak jelentkezni.
(8)
A nyomon követés és az ellenőrzések eredményei azt mutatják, hogy az eltérés a 2006-2009-es időszakban körülbelül 24 000 legelőgazdaságot érintett, mintegy 830 000 hektárnyi megművelt földterületen.
(9)
Annak érdekében, hogy a kért eltérés alkalmazása ne vezessen belterjesítéshez, az illetékes hatóságoknak továbbra is gondoskodniuk kell arról, hogy a trágyatermelés sem a nitrogén, sem a foszfor mennyiségét tekintve ne emelkedjen a 2002-es szint fölé.
(10)
A Hollandia által eddig elért eredmények összhangban vannak a 2005/880/EK határozatban rögzített feltételekkel.
(11)
A 91/676/EGK irányelv végrehajtásához és a negyedik cselekvési program megvalósításához szükséges holland jogi szabályozást elfogadták, és az ugyanúgy vonatkozik a kért eltérésre is.
(12)
Tekintettel a 2010-2013-as időszakra vonatkozó cselekvési programban Hollandia által vállalt intézkedésekre, a Bizottság úgy véli, hogy a Hollandia által a 2010-2013-as időszakra kért trágyamennyiség nem sérti a 91/676/EGK irányelv célkitűzéseinek elérését, ha a 2005/880/EK határozatban megállapított szigorú feltételek változatlanul teljesülnek.
(13)
A 2005/880/EK határozat 2009. december 31-jén hatályát veszti.
(14)
Annak biztosítására, hogy az érintett szarvasmarha-tenyésztő gazdaságok ezután is részesülhessenek az eltérés kedvezményében, helyénvaló a 2005/880/EK határozat hatályát 2013. december 31-ig, a 2005/880/EK határozat 4. és 10. cikkében szereplőkhöz képest változatlan feltételekkel meghosszabbítani.
(15)
A Bizottsághoz a 2005/880/EK határozat 10. cikke értelmében eljuttatandó jelentés benyújtási határidejét azonban indokolt kiigazítani, és a 2005/880/EK határozat 8. cikke szerinti jelentéstételi kötelezettségek határidejével összehangolni.
(16)
Az e határozatban előírt intézkedések összhangban vannak a 91/676/EGK irányelv 9. cikke alapján létrehozott nitrátügyi bizottság véleményével,
ELFOGADTA EZT A HATÁROZATOT:
1. cikk
A 2005/880/EK határozat a következőképpen módosul:
1.
Az 1. cikk helyébe a következő szöveg lép:
„1. cikk
A 91/676/EGK irányelv III. melléklete 2. pontja második bekezdésének első mondatában és az említett pont a) alpontjában előírtnál nagyobb mennyiségű szerves trágya engedélyezésére irányuló, Hollandia által 2005. április 8-i levelében kért eltérés, valamint ennek 2009. július 14-i levelében kért meghosszabbítása engedélyezésre kerül.”
2.
A 10. cikk (1) bekezdése második albekezdésének helyébe a következő szöveg lép:
„A jelentést évente, a tárgyévet követő év második negyedévében kell eljuttatni a Bizottsághoz.”
3.
A 11. cikk helyébe a következő szöveg lép:
„11. cikk
Hatály
Ezt a határozatot 2013. december 31-ig, a nitrátokkal kapcsolatos negyedik holland cselekvési tervvel összefüggésben kell alkalmazni.”
2. cikk
Ennek a határozatnak a Holland Királyság a címzettje.
Kelt Brüsszelben, 2010. február 5-én.